સાઉદી અરેબિયા ઉજ્જડ પ્રદેશ હતો. આજે પણ છે, પણ હવે ત્યાં ક્રૂડને કારણે રેલમછેલ છે. પાણીની નહીં પણ પેટ્રોલની રેલમછેલને કારણે અરબ દેશો તથા ખાડીના દેશોમાં મોટી કાર ફેશન બની છે. યુરોપ, અમેરિકા અને જાપાનની મોંઘી એસયુવી રણના ઢુવામાં દોડાવવાનો શેખોને શોખ હોય છે. પણ આવી કાર ચલાવતી કોઈ યુવતી જોવા મળી જાય તો તે જોણું કહેવાય. કેમ કે રૂઢિચૂસ્ત આરબ સમાજમાં મહિલાઓને હજીય બુરખામાં રખાય છે અને તેમને કાર ડ્રાઇવિંગની છૂટ નથી. આ સ્થિતિમાં પરિવર્તન આવી રહ્યું છે. પરિવર્તન ખાનગીમાં આવવા લાગ્યું હતું અને ઘણા ભદ્ર પરિવારમાં મહિલાઓ કાર ચલાવતી થઈ હતી. પણ કાળજી લેવાતી હતી કે કોઈ તસવીર ના પાડે. જો મહિલા કાર ચલાવતી જોવા મળે તો તેનો વિડિયો વાઇરલ થઈ જાય. અરેબિયન યુવતીઓ બુરખો ફેંકના ડાન્સ કરતી હોય કે રમતો રમતી હોય તેવા વિડિયો જોવા મળી જાય છે, પણ તે અપવાદ, નિયમ નહોતો.